Alle arbeidstakere i Norge er omfattet av folketrygdens alderspensjon. I tillegg har du pensjon gjennom arbeidsgiveren din. Avtaler om tjenestepensjon og AFP varierer imidlertid fra arbeidsgiver til arbeidsgiver. Arbeidsgiveren din er forpliktet til å opplyse om hvilke pensjonsvilkår som gjelder på din arbeidsplass.
I henhold til arbeidsmiljøloven skal disse vilkårene være omtalt i arbeidskontrakten din. Reglene for tjenestepensjon og AFP er også omtalt i hovedtariffavtalen innenfor ditt tariffområde (eventuelt i vedlegg eller særavtale).
Ulike pensjonsonsordninger
De fleste arbeidstakere skifter arbeidsgiver i løpet av yrkeslivet. Kolleger som går av med pensjon fra samme arbeidsgiver på samme tidspunkt og med lik alder, vil kunne ha krav på ulike tjenestepensjonsutbetalinger og rettigheter avhengig av opptjeningstid og samordninger med tidligere tjenestepensjonsordninger. Selv om reglene er like, vil derfor den enkeltes pensjon være gjenstand for en konkret utregning i hvert enkelt tilfelle.
Nettsiden Norsk Pensjon har som formål å gi deg en samlet oversikt over dine opptjente pensjonsrettigheter.
Sist oppdatert: 6. juli 2022